
Táppénzigénylések nyomában

Szalai Ildikó
PTE ETK ZKK
Absztrakt
Bevezetés, célkitűzés
A táppénzes esetszámok, valamint a táppénzben töltött napok két évtizede tartó folyamatos csökkenésének hátterében egy szövevényes, egymásra épülő, egymásra ható, egymást kiváltó tényezők sokaságában keresendő a válasz. Kutatásom ennek a bonyolult rendszernek kis szegmensére irányult, nevezetesen arra, hogy a biztosítottak keresőképtelen betegségük esetén otthonukban lábadoznak, vagy inkább betegen is dolgoznak. Másik kérdéskörben azokat az okokat próbáltam feltárni, amik befolyásolják a munkavállalókat a betegen történő munkavégzésre.
Anyag és módszer
Vizsgálatomba 205 főt vontam be a 2014.09.10. és 2014.10.31. közötti időszakban, akik a Zala Megyei Kormányhivatal Egészségbiztosítási Pénztári Szakigazgatási Szervének ügyfélszolgálatán megjelentek, illetve saját ismerőseim közül kerültek ki. Saját szerkesztésű, önkitöltős kérdőívvel szólítottam meg válaszadóimat, ők önkéntesen dönthettek, az űrlap kitöltésével segítik-e munkámat.
Elemzéseim során folytattam irodalom- és forrásfeldolgozást, valamint kérdőíves felmérést.
Eredmények
A munkavállalók több mint fele gyakran, 45 %-uk ritkán ugyan, de betegen is bemegy munkahelyére, és csupán 4 %-uk marad otthon ilyen esetben.
A táppénz miatti keresetveszteség nagymértékben hozzájárul ahhoz, hogy a biztosítottak nem teszik ki magukat/családjukat a jövedelemveszteség miatti problémáknak.
A munkahely elvesztése miatti félelem a harmadik legmeghatározóbb tényező (a keresetveszteség, illetve a helyettesítés megoldatlansága mögött), ami miatt nem mennek a munkavállalók betegállományba.
A betegállomány igénybevétele esetében nincs szignifikáns különbség a biztosított munkahelyének nagysága tekintetében. A betegszabadság, táppénz igénybevétele szinte azonos mértékben jellemző a kiskeresetűekre és a kedvezőbb jövedelmi helyzetben lévőkre. Nem mutatnak jelentős eltérést az eredmények az egyéni vállalkozók és az alkalmazottak táppénz igénybevételi attitűdjét illetően sem.
Következtetés
Mivel a betegen történő munkavégzés annak kedvezőtlen következményei, hatásai miatt nem jó sem a munkavállalónak, sem a munkáltatónak, sem a biztosítónak, törekedni kell a lakosság egészségi állapotának fenntartására, javítására. Fontos lenne biztos munkahelyek létrehozása, a létbizonytalanság miatti félelem felszámolása.

